Buurtwag help om op gevaarlike wapens beslag te lê | Netwerk24
Buurtwag help om op gevaarlike wapens beslag te lê
24 Februarie 2020 06:04
Gevaarlike wapens waarop daar in Vredenburg beslag gelê is. Foto: Vredenburg-buurtwag
Die Vredenburg-buurtwag se aktiewe patrollie-spanlede in samewerking met die polisie het oor sowat twee maande beslag gelê op verskillende gevaarlike wapens wat in die besit van verdagtes gevind is.
“Slegs deur saam te werk om misdadigers te ontwapen en deur die oë en ore van die polisie te wees, kan die gemeenskap teen opportunistiese misdadigers beskerm word,” sê Heini van Niekerk, voorsitter van die buurtwag.
“Mense wat hierdie soort wapens by hulle dra, is dikwels misdadigers wat niksvermoedende slagoffers teiken vir waardevolle artikels soos selfone of kontant wanneer hulle hul daaglikse geleenthede benut.
“Ons nooi inwoners om by hul plaaslike buurtwagte aan te sluit. Saam kan ons ’n groter impak maak op misdaadbekamping in ons gemeenskap,” maan Van Niekerk.
Kontak die Vredenburg-buurtwag vir nog inligting op sy Facebookblad: Vredenburg Buurtwag. Stuur ’n direkte boodskap (Facebook Messenger) aan die blad, waarna ’n outomatiese boodskap die kontakbesonderhede sal verskaf.
Almal wat betrokke wil raak, moet polisieklaring kry.